बीजेपी को लग सकता है बड़ा झटका, इस कद्दावर नेता और पूर्व सीएम का बेटा थाम सकता है कांग्रेस का दामन  
बीसी खंडूरी के बेटे हैं मनीष खंडूरी 
मनीष के कांग्रेस में जाने की चर्चा जोरों पर 
16 मार्च को राहुल गांधी की मौजूदगी में थाम सकते हैं दामन
लोकसभा चुनाव की रणभेरी बजते ही राजनैतिक दलों में हलचल भी शुरू हो गई है. चुनाव से ऐन पहले नेताओं का पाला बदलने का सिलसिला जारी है. ताजा मामला बीजेपी के कद्दावर नेता भुवन चंद्र खंडूरी (BC Khanduri) से जुड़ा है. सियासी गलियारों में इस बात की जोरशोर से चर्चा है कि खंडूरी के बेटे मनीष (Manish Khanduri) आम चुनावों से ठीक पहले कांग्रेस में शामिल हो सकते हैं. उन्हें पौड़ी सीट से उम्मीदवार बनाया जा सकता है. आपको बता दें कि भुवन चंद्र खंडूरी (BC Khanduri) वर्तमान में पौड़ी से भाजपा के सांसद हैं. ऐसा माना जा रहा है मनीष खंडूरी (Manish Khanduri) 16 मार्च को देहरादून में पार्टी अध्यक्ष राहुल गांधी की रैली के दौरान कांग्रेस में शामिल हो सकते हैं. हालांकि, इस संबंध में पूछे जाने पर पार्टी सूत्रों ने न तो इस खबर की पुष्टि की और न ही खंडूरी के शामिल होने की संभावना को नकारा.सूत्रों ने कहा कि पार्टी में शामिल होने के लिये कई लोगों के नाम सामने आ रहे हैं और यह देखना होगा कि किसका नाम फाइनल होता है.
इस संभावित घटनाक्रम के बारे में पूछे जाने पर उत्तराखंड भाजपा अध्यक्ष अजय भट्ट ने कहा कि मनीष खंडूरी पार्टी के सदस्य नहीं हैं और इसलिये इस बात से कोई फर्क नहीं पड़ता कि वह कहां जाते हैं. हालांकि, भटट ने कांग्रेस के इन दावों को नकार दिया कि राहुल गांधी की रैली में भाजपा के कई नेता कांग्रेस में शामिल हो जायेंगे. आपको बता दें कि लोकसभा चुनाव से ठीक पहले हर दल में उथल-पुथल मची हुई है. कांग्रेस की बात करें तो एक दिन पहले ही पार्टी के वरिष्ठ नेता और केरल में पार्टी के प्रवक्ता रहे टॉम वडक्कन (Tom Vadakkan)  बीजेपी में शामिल हो गए थे. वहीं, इससे पहले महाराष्ट्र में कांग्रेस को बड़ा झटका लगा था. कांग्रेस नेता सुजय विखे पाटिल भारतीय जनता पार्टी (BJP) में शामिल हो गए थे.  सुजय महाराष्ट्र विधानसभा में नेता विपक्ष राधाकृष्ण विखे पाटिल के बेटे हैं और पेशे से न्यूरोसर्जन हैं.